作者：张榘
词牌/韵律：摸鱼儿

paragraphs: 正莓墙、柳绵低度，枝头红紫飞尽。
秾阴涨绿冰钿碎，浥浥麝兰成阵。
仙骨嫩。
悦姑射瑶姬，青幰游琼苑。
风前有恨。
也一似宫梅，飘香坠粉，轻点寿阳鬓。
梨花雪，讲道全无清韵。
何曾流到春晚。
柔条不受真珠露，滴沥紫檀心晕。
芳又润。
待挼放金樽，拚作通宵饮。
日高慵困。
任翠幄低云，玉薰泛梦，路入醉乡稳。